Olajšava za investiranje po 55.a členu ZDDPO-2

Pojasnilo DURS, št. 4200-354/2011, 16. 3. 2011 

V zvezi z vprašanjem glede uveljavljanja olajšave za investiranje po 55.a členu Zakona o davku od dohodkov pravnih oseb – ZDDPO-2 (Uradni list RS, št. 117/06, 56/08, 76/08, 5/09, 96/09 in 43/10) zavezanec navaja, da je pravna oseba v letu 2010 kupila napravo za soproizvodnjo toplote in električne energije ter jo vgradila v kotlovnico. Omenjena oprema (naprava) ni bila financirana iz sredstev proračuna Republike Slovenije, lokalne skupnosti ali proračuna EU, je pa s to napravo proizvedena električna energija deležna podpore po Uredbi o podporah električni energiji, proizvedeni v soproizvodnji toplote in električne energije z visokim izkoristkom (Uradni list RS, št. 37/09, 53/09, 68/09, 76/09, 17/10 in 81/10). Sprašuje, ali lahko v davčnem obračunu za leto 2010 uveljavljate zmanjšanje davčne osnove za vlaganje v opremo. 

Odgovarjamo naslednje:

Na podlagi njegovih navedb sklepamo, da se mu vprašanje zastavlja v zvezi z določbo 9. odstavka 55.a člena ZDDPO-2, ki določa, da zavezanec ne more uveljavljati olajšave za investicije po tem členu v delu, ki so financirane iz sredstev proračunov samoupravnih lokalnih skupnosti, proračuna Republike Slovenije oziroma proračuna EU, če imajo ta sredstva naravo nepovratnih sredstev. Iz te določbe izhaja pravilo, da se olajšava ne more uveljaviti za del navedenih investicij, ki so že financirane na drug način s strani proračuna Republike Slovenije oziroma lokalnih skupnosti oziroma EU. Pomeni, da v primeru, če je zavezanec za vlaganje v opremo, ki je predmet davčne olajšave po 55.a členu ZDDPO-2, že prejel nepovratna proračunska sredstva, potem za to opremo ne more uveljavljati davčne olajšave za celotni znesek vlaganj, temveč za znesek vlaganj, zmanjšan za znesek že prejetih nepovratnih proračunskih sredstev za financiranje te investicije. 

Kot navaja v dopisu, je v obravnavanem primeru zavezanec nakup naprave za soproizvodnjo toplote in električne energije financiral v celoti z lastnimi sredstvi, podpore s strani države pa je deležna proizvedena električna energija s to napravo. 

Iz Uredbe o podporah električni energiji, proizvedeni v soproizvodnji toplote in električne energije z visokim izkoristkom, izhaja, da so podpore po tej uredbi finančna pomoč proizvodnji električne energije v proizvodnih napravah s soproizvodnjo toplote in električne energije z visokim izkoristkom (proizvodne naprave SPTE), če stroški proizvodnje te električne energije presegajo ceno, ki jo je zanjo mogoče doseči na trgu z električno energijo. Podpore električni energiji iz proizvodnih naprav SPTE se izvajajo kot zagotovljeni odkup električne energije ali kot finančna pomoč za tekoče poslovanje (obratovalna podpora), ki se dodeli neto proizvedeni električni energiji, ki jo proizvajalci v prizvodnih napravah SPTE prodajo sami na trgu ali jo porabijo kot lastni odjem, pod pogojem, da so stroški proizvodnje te električne energije v proizvodni napravi SPTE višji od cene, ki jo je za to električno energijo mogoče doseči na trgu z električno energijo. 

Glede na to, da finančna pomoč oziroma podpora po navedeni uredbi ne predstavlja spodbude za investiranje v smislu pomoči za sofinanciranje investicije, temveč pomoč pri sofinanciranju proizvodnje po začetku obratovanja naprave (obratovalna podpora za kritje razlike med tržno in proizvodno ceno električne energije), zavezanec lahko uveljavlja zmanjšanje davčne osnove za nakup naprave za soproizvodnjo toplote in električne energije, v skladu z določbami 55.a člena ZDDPO-2.